Dr. Sinan Tosun Agolli

__NOINDEX__

Dr. Sinan Tosun Agolli u lind në Dolan të Gorës, më 13 maj 1950 në një familje me ndjenja të spikatura atdhedashurie dhe patriotizmi. Familja e tij ishte familje dëshmori. I ati mori pjesë aktive në luftën për çlirim, ishte partizan në çetën e Gorë-Oparit dhe nëna e tij, veterane e Lëvizjes Antifashiste Nacional-çlirimtare ishte nga dera e kapedan Shahin Matrakut.

             Mbas përfundimit të shkollës 7-vjeçare në zonë, kreu gjimnazin në qytetin e Maliqit në vitet 1964-1968. Nga viti 1968 deri në vitin 1973 vazhdoi studimet e larta pranë Universitetit Shtetëror të Tiranës në Fakultetin e Mjekësisë dhe i përfundoi me rezultate të larta duke u diplomuar mjek i përgjithshëm më 05.07.1973.

           Në vitet 1973-1974 kreu stazhin 18-mujor pranë shërbimit rajonal të spital-poliklinikës Korçë. Gjatë kësaj periudhe shërbeu edhe pranë Kampit të Punëtorëve dhe Pionierëve në Voskopojë dhe pranë spitalit rural Moglicë.Librat e Botuar

Dr.Syrja Jahollari - Biri Gores 

Matura'68

Bluzat e bardha në katër shpatmalet e Gorës

50 Vjetori i Nje Diplomimi

           Në vjeshtën e vitit 1974 u emërua mjek në spital-poliklinikën Bilisht, ku punoi për një periudhë 3 vjeçare. Në vitet 1977-1984 punoi mjek dhe përgjegjës i qëndrës shëndetësore Progër. Për rezultatet e larta, të arritura në treguesit kryesorë të shërbimit shëndetësor për këtë periudhë, u dekorua nga Presidiumi i Kuvendit Popullor, me Medalje; “Për Shërbim të mirë ndaj popullit’’. Në vitin 1984 kthehet me emërim në Bilisht me detyrën e drejtorit të spital-poliklinkës, detyrë që e kreu deri në vitin 1992. Ishin këto vite, kur në Devoll u organizuan për herë të parë sesionet shkencore në çdo 2 vjet me tema kryesisht nga personeli mjekësor i Devollit, por merrnin pjesë edhe mjek nga Korça, nga Durrësi dhe nga Tirana. Në këto evenimente ishin të ftuar edhe drejtuesit e shërbimit shëndetësor të rrethit apo përfaqësues nga Ministria e Shëndetësisë dhe Dekanati i Fakultetit të Mjekësisë. Në vitet 1992-1997 punoi mjek në Spitalin-Poliklinikën Bilisht dhe mjek familje në disa nga fshatrat e Devollit. Në vitin 1997 u kthye në detyrën: drejtor i Drejtorisë së Shëndetit Publik Devoll, detyrë që e kreu deri në vitin 2005. Në këtë vit shërbimi shëndetësorë, si i gjithë vendi ishte shkatërruar nga ngjarjet e vitit të mbrapsht 1997, ku mungonte personeli shëndetësor, mungonin barnat dhe mjetet e mjekimit, kishte rënë mundësia e shtetit për t’iu përgjigjur nevojave që kishin spitalet në rrethe dhe e vetmja mundësi ishte sigurimi i nevojave të shërbimit nëpërmjet ndihmave nga jashtë. Ishte kjo periudha kur spitali ynë u lidh dhe u ndihmua nga Roray Club Crema i Italisë. Ishte kjo periudhë, kur u rikonstruktuan dhe u ngritën  ambulancat dhe qendrat e reja Shëndetësore në të gjithë rrethin dhe u vendosën binjakëzime me Spitalin e Kremës, nëpërmjet “Rotary Club Krema” në Itali dhe Spitalin e Veries në Greqi. Në kuadrin e bashkëpunimit me Spitalin e Veries u mundësua kualifikimi 2 javor për personelin e mesëm dhe të lartë të spital-poliklinikës ku pesoneli njihej me mënyrën e shërbimit, me komunikimin e personelit me pacientët dhe me njëri tjetrin, me normat e disiplinës dhe trajtimin e të sëmurëve. Mbas vitit 2005 punoi mjek familje në fshatrat e Devollit dhe në qëndrën shëndetësore të qytetit, të cilën edhe e drejtoi deri sa plotësoi moshën e pensionit. Që në vitin 2009, në bashkëpunim me qëndrën e kësaj klinike në Tiranë, hapi për herë të parë në Devoll klinikën private diagnostikuese “Ikeda Euromedica”, të cilën e drejtoi deri në fundin e vitit 2016. Edhe pse në moshë pensioni dhe situatë pandemie, Dr. Sinani vazhdoi punën pranë spitalit Bilisht, në shërbimin e pediatrisë dhe të urgjencës dhe mbas vitit 2022 vazhdon të punojë mjek pranë qëndrës së Haemodializës Korçë. Gjatë punës 52 vjeçare Dr. Sinani është aktivizuar dhe ka dhënë suksesshëm ndihmesën e vet prej intelektuali edhe në fusha të tjera të jetës, duke kryer detyra shoqërore si përfaqësues i komunitetit, ku ka punuar dhe jetuar.

              Për një periudhë 5-vjeçare punoi si pedagog i jashtëm në Universitetin “Kristal” në Korçë. Gjatë kësaj periudhe, në vitet 2012-2013 përgatiti dispencat për studentët e infermierisë: “Ringjallja Kardiopulmonare”, “Anatomia e njeriut për sistemin osteo-artikular” dhe “Radiologjia e përgjithshme” e “Radiologjia speciale”, “Cikël leksione për Geriatrinë”. Me temat studimore-shkencore në fushën e mjekësisë kurative dhe preventive është aktivizuar që në auditorët e Fakultetit të Mjekësisë, ku ka kryer dhe referuar në sesionin shkencor të Fakultetit të Mjekësisë temën “Rezistocapilarometria në sëmundjet kronike të Heparit” me udhëheqës shkencor Prof. Dr. Josif Adhamin, shefin e katedrës së sëmundjeve të brëndëshme. Gjatë viteve të punës ka realizuar tema për sëmundshmërinë kronike, për nozologji të veçanta, në kazuistikë, apo në fushën e mirërritjes së fëmijëve dhe trajtimin e gruas shtatzane, të referuara në sesione shkencore në rreth dhe në rajon, disa prej të cilave janë botuar edhe në revistat shkencore për shëndetësinë. Në kuadrin e 100 vjetorit të pavarësisë doli para publikut dhe kolegëve të tij të punës 40 vjeçare me botimin: “Shërbimi shëndetësor në rrethin e Devollit dhe punonjësit e shëndetësisë në vite”. Në vitin 2017 botoi Monografinë “Bluzat e bardha në katër shpatmalet e Gorës”, ku evidentohet zhvillimi i shërbimit shëndetësor në këtë trevë dhe personeli shëndetësor që i ka shërbyer popullsisë së asaj krahine. Në vitin 2023 botoi librin: “Gjimnazi Maliq. Matura ’68”- (kujtime dhe mbresa), që ia dedikon trupës arsimore dhe shokëve e shoqeve të gjimnazit. Libri u promovua dhe u shpërnda në takimin e kremtimit të 55-vjetorit të maturës, organizuar në qytetin e Maliqit më 27 Maj 2023, një takim ky, i bukur dhe mbreslënës. Po e kësaj natyre ishte edhe vepra tjetër e tij: “50 vjetori i një diplomimi” - (kujtime dhe mbresa), për pedagogët e fakultetit të mjekësisë dhe ish studentët e grupit të 13, që u diplomuan  më 05.07.1973 dhe kremtuan 50 vjetorin e diplomimit më 10 Qershor 2023. Aty u bë promovimi dhe u shpërnda libri për të gjithë pjesmarrësit. Në vitin 2024 botoi “Dr. Syrja Jahollari - biri i Gorës emërmirë” - Kujtime dhe mbresa - (Monografi).

 Shikoni dhe 

 Referimet